《赠弈棋蓝氏子》
宋代·李仲光

古人制此文楸枰，要下黑白知死生。
闲中借此消永日，未必能死人心争。
后人不识古人意，致使方寸生纵横。
烂柯人去弈秋死，通国善弈谁知名。
东南地胜人最杰，下至百技今咸精。
手谈坐决胜与负，蓝氏之子驰其声。
沈机终日静不语，一字落手四座惊。
肯堂为人百不解，僻性从来要疏快。
推倒棋枰君莫怪，不向眼前论成改。

作者简介：仲光字景温，号肯堂，崇安人。开禧元年（1205）进士。官汀州、雷州教授。有肯堂集，不传。